Izabelo

Ingabula-zigcawu ngokuthenga izabelo nendlela engakunceda ngayo le nto ukwakha ubutyebi bakho

**Izabelo**

Le ncwadana iza kukunceda ichaze ukuba kutheni kufuneka uthenge izabelo kwaye uzithenga njani. Iza kuphendula imibuzo ukuba ungaqala njani, ungalufumana phi uncedo lwezemali, ngawaphi amathuba onawo kwaye ngubani onokunceda ukukhulisa ubutyebi bakho ngokwakha ipotifoliyo yezabelo (ingqokelela yezabelo).

**Iingcaciso zamagama**

Ukufunda iingcaciso zamagama phambi kokuba uqhubeke kuya kukunceda ekuqondeni okuqulathwe yile ncwadana.

**Intlanganiso jikelele yonyaka**

Intlanganiso jikelele yonyaka yintlanganiso eqhutywa ngonyaka apho amalungu ombutho edibana axoxe kwaye avotele imiba ebalulekileyo. Iinkampani zikawonke-wonke ziqhuba iintlanganiso jikelele zonyaka zabanini bezabelo. Kwezi ntlanganiso abantu abaninzi abaquka iinkokeli zenkamapni benza iintetho baphendule imibuzo ephoswa ngabanini bezabelo ngokubhekiselele kwizicwangcisoqhinga zexesha elifutshane nezexesha elide.

**Umlawuli ogunyazisiweyo wemarike (ebefudula ebizwa unozakuzaku kwizabelo/ isitokhubrowukha)**

Umntu okanye inkampani ethenga futhi ithengisele abantu izabelo. UMthetho weeMarike zeMali uchaza unozakuzaku kwizabelo ‘njengomntu ogunyazisiweyo’ ovumelekileyo ukuba aqhube iinkonzo zezibambiso ngokwemigaqo yemarike.

**Inyathelo lembumba**

Inyathelo elichaphazela izibambiso ezikhutshwe yinkampani, umzekelo iinzuzo okanye umanyano nezinye iinkampani, iintlawulo zolwabiwo, njalo njalo.

**Izixhobo zokunika amatyala**

Ifemu yetyala lexesha elide, idla ngokuba ngaphezulu kweminyaka eli-10 engaxhaswa sisibambiso. Ityala lixhaswa kukufaneleka kwalowo ulinikayo kwaye amaxesha amaninzi isetyenziswa ngurhulumente okanye amaqumrhu.

**Ulwabiwo lweentlawulo**

Isixa semali esihlawulwa yinkamapani kubanini bezabelo ephuma kwiingeniso okanye koovimba.

**Iiekhwithi**

Izabelo zenkampani ezinokuthengwa kwaye zithengiswe.

**Iekhwithi**

Ixabiso lezabelo zenkampani. Iekhwithi idla ngokubhekisa kwimali efakwe kwishishini ngokwezabelo, yohlukile kwezinye izibambiso ezingenisa nje umvuzo kwiphepha lokubonisa umncono kwishishini (inzuzo).

**Imarike**

Imarike yimarike ebambekayo okanye yeintanethi ehlanganisa abantu abafuna ukuthenga izabelo kwiinkampani ezithengisa izabelo. Imarike yayidla ngokuba namaqonga orhwebo kodwa kule mihla iiodolo zenziwa ngeintanethi. Eyona marike yemali eyaziwayo eMzantsi Afrika yiJohannesburg Stock Exchange Limited (JSE Limited).

**UMcebisi wezeMali / UMniki weeNkonzo zeMali**

Umntu okanye inkampani ogunyaziswe yi**Ngcali yeCandelo lezeMali lokuziPhatha** (Financial Sector Conduct Authority, i-FSCA ngamafutshane kolwasemzini) ukuba anike ingcebiso zemali okanye angene kwinkonzo yozakuzo ngokubhekiselele kwiimveliso ezahlukeneyo zemali, kuqukwa iimveliso zotyalomali neepolisi zeinshorensi. Ilayisenisi yoMniki weeNkonzo zeMali ichaza ngqo ukuba zeziphi iimveliso okanye iinkonzo amabacebise ngazo okanye bazithengise.

**Umlawuli osigxina ogunyazisiweyo wemarike (ebefudula ebizwa unozakuzaku osigxina kwizabelo / isitokhubrowukha)**

Umlawuli osigxina ogunyazisiweyo wemarike ulawula inkqubo yonke yokuthengwa kwezabelo. Unika inkonzo ejongene ngqo nomntu equka uphando ngezabelo ezigqwesileyo ezilungele isicwangcisoqhinga sotyalomali sakho kunye nokuthenga nokuthengisa izabelo endaweni yakho.

**Umtyalimali**

Umntu othenga (ofaka imali) kwizabelo, kwibhondi, kwipropati, njalo njalo ukuze enze inzuzo.

**Intengiso enkulu**

Kubhekiswa kwintengiso yenkampani iyonke eyenziwe ngexesha elithile elibekiweyo kwaye ibalwa ngokwengeniso efunyenwe ekusebenzeni kwamashishini. Ayifani nenzuzo yona ebalwa emva kokuthatyathwa kweenkcitho kwintengiso. Kwimo yoMzantsi Afrika, intengiso isetyenziswa ukuchaza ubungakanani benkampani.

**Izabelo eziphakathi**

Izabelo ezikuluhlu zihlelwe ngokwexabiso elipheleleyo lenkampani, elibalwa ngokuphindaphinda inani lezabelo ngexabiso lesabelo elisebenzayo ngoku. Iinkampani zihlelwa ngokwezi zintlu zintathu zilandelayo; ezincinci ezixabisa ngaphantsi kwe- R1 bhiliyoni; eziphakathi zixatyiswa phakathi kwe-R1 bhiliyoni ne-R10 bhiliyoni; ukuze iinkampani ezinkulu zixatyiswe ngaphezu kwe-R10 bhiliyoni.

**Izabelo eziqhelekileyo**

Iqela lezabelo zabantu ezibanika ilungelo lokufumana inxalenye yenzuzo yenkamapni. Umnini wezabelo eziqhelekileyo unamalungelo okuvota kwimiba yenkampani.

**Intengiso yezabelo ekhawuntarini**

Intengiso yezabelo ekhawuntarini ibhekisa kurhwebo lwezabelo phakathi kwamaqela amabini endaweni yokuba ziye kuthengiswa kwimarike ecwangcisiweyo.

**Izabelo ezikhethekileyo**

Eli liqela lezabelo ezizodwa zenkampani. Zahluka kwizabelo eziqhelekileyo ngokuba zona zinolwabiwo olusigxina. Ulwabiwo olukhethekileyo lubhatalwa abanini bezabelo phambi kokuba kubhatalwe ulwabiwo lwezabelo eziqhelekileyo. Abanini bezabelo ezikhethekileyo abanawo amalungelo okuvota, kanti bona abanini bezabelo eziqhelekileyo banawo.

**Ipotifoliyo**

Ingqokelela yakho yezabelo nolunye utyalomali zenza ipotifoliyo yakho.Usenokuba nezabelo ezimbalwa kwipotifoliyo yakho, kanti ngokwengcingane usenokuba nenani elingaqingqwanga lezabelo.

**Imbuyekezo kutyalomali**

Imbuyekezo kutyalomali lulinganiselo lwenzuzo okanye ilahleko kunyakamali ngokuchazwa ngokwemimiselo yotyalomali olwenziweyo.

**Ulwamkelo lomngcipheko**

Ukuzimisela ukwamkela umngcipheko kunceda ukwazi ukuthatha isigqibo sokuba ungakanani umngcipheko onokuhlala nawo, futhi okubalulekileyo kukuba xa kufuneka njalo uthathe inyathelo lokuphungula umngcipheko wakho.

**Unyamezelo lomngcipheko**

Ubungakanani bomngcipheko umtyalimali anokuwunyamezela okanye iqondo lentandabuzo umtyalimali anokumelana nalo.

**Icandelo**

Izabelo ezikwishishini elinye, zezecandelo elinye. Umzekelo, icandelo lezobuchwepheshe / lethekinoloji liquka uApple noMicrosoft. Abanye babalawuli bemarike abagunyazisiweyo bakhetha ukurhweba kwicandelo elinye abalazi kakuhle ishishini lalo kwaye bayakwazi ukuqikelela ukuba izabelo ziza kusebenza njani.

**Umbutho ozilawulelayo**

Umbutho ozilawulelayo ayingokarhulumente kwaye unamandla okuyila nokunyanzelisa imigangatho nemiqathango yeshishini lawo. Umbutho ozilawulelayo njengemarike, uyabakhusela abatyalimali, abalawuli abagunyazisiweyo, nababi ngokuseka imigaqo nemigqaliselo, nokumisa imigangatho ekhuthaza imikhwa esesikweni, ukulingana nesakhono samalungu.

**Isabelo**

Enye yeendawo ezilinganayo obahlulwe ngayo ubunini benkampani, enokuthengwa nangubani njengabanini bezabelo.

**Umnini wezabelo**

Umntu onezabelo kwinkampani.

**Ishishini elincinci ukuya kweliphakathi**

Ishishini elincinci ukuya kweliphakathi lichazwa ngenani labaqeshwa kodwa ke amasebe ohlukeneyo anamanqanaba entengiso ohlukeneyo. Onke amashishini amancinci aqesha phakathi kwe-10 ukuya kuma-50 abantu ngeli xesha amashishini aphakathi eqesha phakathi kwama-51 ukuya kuma-250 abantu. Intengiso enkulu ibekwa kumlinganiselo owahlukileyo ngokwecandelo. Umzekelo: ishishini elincinci lezolimo linentengiso ezizigidi (iimiliyoni) ezi-R17 kanti eliphakathi ishishini lezolimo linentengiso ezizigidi ezingama-R35. Emigodini intengiso yohlobo ngalunye lweshishini ikwizigidi ezingama-R50 ukuya kuma-R210 ngokulandelelanayo.

**Izabelo zeshishini**

Izabelo zeshishini zibhekisa ekubeni nee-ekhwithi okanye izibambiso ekurhwetywa ngazo kuluhlu lweemarike ngokubanzi, kanti izabelo zingabhekisa kwizabelo kuphela nokuba zikuluhlu okanye azikho kuluhlu kwinkampani ethile.

**Urhwebo**

Umsebenzi wokuthenga nokuthengisa izabelo kwiinkampani.

**Iphepha leziqulatho**

1. Yintoni izabelo?

2. Yintoni ixabiso lesabelo?

3. Iindidi zezabelo

4. Ukuthenga izabelo

5. Into omele ukuyazi njengomnini wezabelo

6. Iinzuzo ekuthengeni izabelo

7. Umngcipheko wokuthenga izabelo

8. Ndimfumana njani umlawuli ogunyazisiweyo weqonga lemarike?

9. Iimarike eMzantsi Afrika

10. INgcali yeCandelo lezeMali lokuziPhatha ikhusela abatyalimali

11. Izizathu ezifunekayo ukuze ufake isikhalazo

12. Indlela yokufaka isikhalazo kwiNgcali yeCandelo lezeMali lokuziPhatha

Abantu abaluncedo

1. Yintoni izabelo?

**Izabelo** zikunika inxalenye yobunini benkampani. Izabelo zibizwa njenge-ekhwithi okanye izabelo, yiyo le nto sithetha **ngezabelo zemakethi**, **iimarike zezabelo** okanye **isitokhubrowukha** (ngoku babizwa abalawuli abagunyazisiweyo bamaqonga emarike.

Iinkampani zidla ngokunika izabelo ngemarike yemali ukunyusa iingxowamali zokuqala zokusebenza okanye njengendlela yokunika imali kwiiprojekthi ezithile. Inqanaba lobunini lixhomekeke kwinani lezabelo onazo.

Umzekelo:

Inkampani ikhupha izabelo ezili- 1000

Wena utyala imali ngokuthenga izabelo ezili-100

100/1000x100= 10%

 Izabelo zakho zizonke ezikhutshiweyo x 100=10% iekhwithi

Ngamanye amagama, izabelo zakho ezili-100 zithetha ukuba une-10% ye-ekhwithi okanye isabelo senkampani

Kutheni iinkampani zikhuphela uwonke-wonke izabelo?

Ukukhupha izabelo zithengiselwe uwonke-wonke yindlela efikelelekayo yamashishini abucala ukukhulisa ikhapitali ukuze kwandiswe ukukhula kwenkampani. Le nto ithetha ukuba njengomtyalimali ungathenga izabelo ngexabiso elithile namhlanje, ngethemba lokuzithengisa kwixesha elizayo ngexabiso elingaphezulu kweliya wawuzithenge ngalo. Yindlela le onokwandisa ngayo ubutyebi bakho.

Njengomnini wezabelo (umntu onezabelo ezizezakhe) unelungelo nalokuphi na ulwabiwo lwezabelo (iinzuzo).

Ukuba inkampani ayenzi kakuhle, ixabiso lezabelo liyehla okanye izabelo zakho ziya kwehla kwixabiso lazo lexesha owawuzithenge ngalo (kude kube lixesha apho inkampani ibuyela kwakhona kwisimo esingcono).

Ukuba ukusebenza kwenkampani akuphucuki, okanye inkampani iyayeka ukusebenza, ungalahlekelwa yinxalenye okanye lulo lonke utyalomali lwakho.

Naxa izabelo zisoloko zinxulunyaniswa nemarike yemali, asizizo zonke iinkamapni ezikuluhlu lweemarike zemali. Maninzi amashishini amancinci angekho kuluhlu adla ngokufumana abatyalimali kusapho okanye kubahlobo okanye iqela nje labantu babucala abavumayo ukuthenga izabelo kwishishini. Imali engeniswe lishishini elincinci idlala indima efanayo, oko kutsho ukwandisa nokukhulisa ishishini.

Yintoni ixabiso lesabelo?

Ixabiso lesabelo limiselwa yindlela inkampani esebenze ngayo ngokwasezimalini (iinzuzo nokukhula) kwanokufunwa kwezabelo zayo. Izabelo ezinganye zingaxabisa phantsi ngange-R10; kodwa ke kuya kufuneka uthenge inani elithile lezabelo. Xa zifunwa kakhulu izabelo zenkamapani, liza kunyuka ixabiso lazo. Njengakuyo nayiphi imarike, amaxabiso kwimarike yemali amiselwa kukufumaneka nokufunwa.

Ukufunwa kwezabelo kuya kwandisa ixabiso lesabelo ngasinye. Kwelinye icala, ixabiso lezabelo liya kwehla ukuba:

* abatyalimali banezabelo ezininzi amabazithengise, ngoko benze ingqokelela egqithileyo
* inkampani ayifikeleli kwingeniso ekujoliswe kuyo
* isabelo asifunwa kangako, loo nto isenziwa phakathi kwezinye izinto, kukubonwa kwenkampani

 ngeliso elinxaxhileyo

1. Iindidi zezabelo

Iindidi zezabelo ezikhutshwayo zizabelo **eziqhelekileyo** nezabelo **ezikhethekileyo**.

**Izabelo eziqhelekileyo:** Abanini bezabelo eziqhelekileyo banelungelo lokuvota kwisabelo ngasinye abanaso kwaye banamalungelo apheleleyo okuvota kwintlanganiso jikekelele yonyaka.

 Abanini bezabelo eziqhelekileyo bafumana ingeniso ngeendlela ezimbini:

* Ngokuthengisa izabelo zabo ngenzuzo xa ixabiso lesabelo linyukile.
* Xa inkampani iqhuba kakuhle kwaye ifikelela kwinzuzo ekujoliswe kuyo. Isenokukhetha ukubhengeza ihlawule idividenti, esisabelo senzuzo.

Emva kwexesha elide, imbali ibonise ukuba izabelo eziqhelekileyo zihlala zingaphezulu kweinfleyishini kwaye zinika inzuzo ephezulu (intengiso kutyalomali) ngaphezulu kwezinye iindidi zotyalomali.

**Izabelo ezikhethekileyo:** Abanini bezabelo ezikhethekileyo abanamalungelo okuvota kwintlanganiso jikelele yonyaka, kodwa bayabuyiselwa imali, nokuba ayiphelelanga ukuba inkampani iyatshona (iyavala) phambi kokuhlawulwa kwezabelo eziqhelekileyo. Zibizwa ngokuba zizabelo ezikhethekileyo kuba umnini wesabelo uyakhethwa phezu kwabanini bezabelo eziqhelekileyo, ufumana iinzuzo zenkampani phambi kokuba abanini bezabelo eziqhelekileyo bahlawulwe. Utyalomali oluyinkunzi lwabanini bezabelo ezikhethekileyo kufuneka luhlawulwe ukuba inkampani iyatshona okanye iyavala.

1. Ukuthenga izabelo

Usenokuthenga okanye uthengise izabelo uncediswa ngumlawuli osigxina ogunyazisiweyo wemarike weqonga lemarike okanye ungalulawula ngokwakho urhwebo lwakho ngeakhawunti yorhwebo eyenziwe ngumlawuli ogunyazisiwe.

Ngeli xesha ukuqhuba urhwebo kwi-intanethi kukunika ulawulo olupheleleyo lwengqokelela yakho yezabelo (ipotifoliyo), kuyafuneka uzenzele uphando ngeenkampani. Utyalomali olunempumelelo lwakhiwa ngamava nolwazi olusisiseko – elo linqanaba lokuqonda elidingwa ngabatyalimali abasakhasayo nabangenamava.

Njengoko urhwebo lwedijithali okanye lweintanethi lufumaneka lula, kwaye luthandwa, ingozi yokuzinabisa nokuhlangana nemigulukudu yandile. Urhwebo lweintanethi lungabonakala ngokungathi lulona lukhuselekileyo kodwa imigulukudu nobuqhophololo buninzi kumaqonga edijithali kwaye kulula ukuba ungalelinye lamaxhoba.

Kumntu osaqalayo, indlela ekhuselekileyo kukusebenzisa iinkonzo zomlawuli weqonga lemarike. Abalawuli banolwazi nesakhono sokukuncedisa wakhe ipotifoliyo yakho ibe lutyalomali olunenzuzo.

Ipotifoliyo enezabelo eziphuma kwiinkampani ezingaphezulu kwesinye okanye kumacandelo oqoqosho ohlukeneyo ibizwa ipotifoliyo entlobo-ntlobo kwaye sisicwangcisoqhinga sotyalomali esikunceda uthobe izinga lomngcipheko. Xa enye inkampani ingenzi kakuhle, enye inkampani kwipotifoliyo yakho ingenza kakuhle kakhulu. Ziyathantamisana kwaye zinganceda ukunqanda iilahleko ezinkulu kwipotifoliyo.

Ukuba ujonge ukwakha ubutyebi emva kwexesha elide, ipotifoliyo entlobo-ntlobo yezabelo ingaba yindlela elungileyo.

**Qaphela:** Njengokuba igama elithi isitokhubrowukha lisaziwa ngabathengi bezemali, igama ‘umlawuli ogunyazisiweyo wamaqonga emarike’ lisetyenziswa kuMthetho weeMarike zeMali ukwenza isigama sihambelane nemigangatho yehlabathi.

**Iingozi zokurhweba ngeintanethi**

1. **Ubuqhophololo:** Imigulukudu isebenza ngeendlela eziphucukileyo kangangokuba kudla ngokubanzima ukubona umahluko phakathi kwamathuba otyalomali olunyanisekileyo nobuqhophololo. Ukusebenzisa ibrowukha egunyazisiweyo efikelelayo kulwazi lwangaphambili lorhwebo ngeintanethi nenolwazi ngecandelo lezemali kuhlisa umngcipheko wokulahlekelwa lutyalomali.
2. **Isantya:** Isantya nobulula zizinto ezithengiswa njengeziluncedo kumaqonga orhwebo edijithali; kodwa ke oku kwandisa umngcipheko wokuba uthathe izigqibo zotyalomali ezilambathayo okanye utyale ngaphezulu. Amaqonga amaninzi akunika ilungelo lokubeka imida kwiakhawunti yakho njengendlela yokulawula into oyithengayo kwaye nokuba utyala imali engakanani.

Kubalulekile ukuba usebenzise umlawuli ogunyazisiweyo wamaqonga emarike ophumelele iimviwo ezilawulwa yi-South African Institute of Stockbrokers (SAIS).

1. Omawukwazi njengomnini wezabelo

 Njengomnini wezabelo kufuneka wazi kwaye uqonde oku kulandelayo:

1. **Ukwabelana kwinzuzo okanye kwilahleko yenkampani:** Xa iinkampani ezikuluhlu zisenza inzuzo, zingakhetha ilungelo elinye kwamabini. Zingaphinda ziyityale inzuzo kwinkampani okanye zibhengeze ukuhlawulwa kwentlawulo kubanini bezabelo eziqhelekileyo. Njengomnini wezabelo, awunalungelo lakuthetha nto malunga nepesenti yenzuzo ehlawulwayo okanye nokuba inkampani iyazihlawula na iidividenti. Ezo zigqibo zenziwa yibhodi yenkampani yabalawuli. Kodwa ke, ukuba inkampani ayihlawuli zidivedenti kuba ifuna ukufaka imali kukhuliso lweshishini, ixabiso lesabelo lidla ngokunyuka. Ukuba inkampani isoloko ibanelahleko okanye ayabelani nabanini bezabelo ngenzuzo, izibeka kumngcipheko wokuba abanini bezabelo bathengise izabelo zabo. Oku kuya kwenza ixabiso lezabelo (notyalomali lwakho) zihle.
2. **Ukuthatha inxaxheba kwintlanganiso jikelele yonyaka namanyathelo embumba:** Njengomnini wezabelo uyinxalenye yobumnini benkampani. Kodwa ke, oku akukuniki ilungelo lokuthetha ngendlela eqhutywa ngayo inkampani imihla ngemihla. Bonke abanini bezabelo banelungelo lokwenza igalelo kwizindululo ezibalulekileyo ezichaphazela inkampani ezinjengokuba ukuzidibanisa nenye inkampani okanye ukuthengwa kwamanye amashishini. Njengomnini wezabelo eziqhelekileyo ungavota uxhase okanye uchase imiba kwintlanganiso jikelele yenkampani. Umnini wezabelo ongakwaziyo ukuya entlanganisweni angavota ngeimeyile okanye anike omnye umnini wezabelo igunya lokuvota endaweni yakhe. Oku kuthiwa kukuvota ngelungelo lokumela. Amalungelo okuvota enza isininzi sabanini bezabelo sikwazi ukuvota sikhuphe amalungu ebhodi yabalawuli kufakwe amanye amalungu endaweni yabo.
3. **Ukufikelela kulwazi njengomnini wezabelo:** Abanini bezabelo banelungelo lolwazi ngenkampani abanezabelo zayo. Iinkampani zingesebenzisa imbalelwano, i-imeyile okanye ifowuni ukudlulisa iindaba kubanini bezabelo. Iinkampani ezikuluhlu lwemarike (umzekelo iJohannesburg Stock Exchange) kufuneka iinkampani zabo ziphicothwe kwaye kufuneka bavelise ingxelo yonyaka echaza ngokupheleleyo imisebenzi yoshishino neengxelo zemali zonyaka ophelileyo. Le ngxelo kufuneka kwabelwane ngayo nabanini bezabelo abakhoyo nabo basezayo ukongeza kwiNgcali yeCandelo lezeMali lokuziPhatha.

1. **Ukutshintshwa kobumnini:** Izabelo, ingakumbi xa zithengiseka lula zingatshintshwa zibe yikheshi kwiimeko engxamisekileyo. ‘Ukuthengiseka lula’ kuthetha ukuba kukho abathengi abalindileyo futhi abavumayo ukuthenga izabelo xa abathengisi besithi zikhona; ngamanye amagama, kulula ukuzijika izabelo zibe yikheshi. Nenye imeko echasene nale inokwenzeka ‘ukungathengiseki’ kuthetha ukuba awukwazi ukuthengisa izabelo zakho kuba akukho bathengi bavumayo. Ukuthengisa nokuthenga izabelo zenkampani eziluluhlu kungaqhubeka kuphela ngemarike enelayisenisi ephuma kwiNgcali yeCandelo lezeMali lokuziPhathaneNgcali yoLawulo lweeNkonzo zeMali kunye nomlawuli ogunyazisiweyo wamaqonga emarike (loo maqonga ziindawo zokufikelela ezinceda iinkampani ezinelayisenisi yesitokhubrowukha).
2. Iinzuzo yokuthenga izabelo
3. **Umngcipheko oncitshisiweyo:** Iimarike zezabelo ezinelayisenisi njenge-JSE zisebenza phantsi kwemeko-bume yemigaqo engqongqo yezemali. Oku kuthetha ukuba iinkampani mazithobele iimfuno ezingqongqo zokufakwa kuluhlu phambi kokuba zivunyelwe ukufaka eluhlwini xa zirhweba ngezabelo zazo kwimarike. Lo mxokelelwano wemigaqo udala imakethi esebenzayo kwanoxabiso olusekuhleni. Oku, kunye nokufunwa kwezabelo ngabathengi, kumisela ixabiso lesabelo ukuze wazi ukuba uhlawula ixabiso lemakethi ngesabelo sakho kwaye utyala imali yakho kwinkampani ekhoyo. Urhwebo lwezabelo lukunika ithuba lokutyala imali kwiinkampani ezahlukeneyo futhi kumacandelo ohlukeneyo ezoqoqosho. Yindlela elungileyo yokugcina utyalomali lwakho lukhuselekile (lungabhidaniswa neelahleko zokuzula zemakethi).
4. **Ubulula:** Icandelo lezemali liyithandile ithekinoloji, eyenza kube lula kubanini bezabelo nabanye abatyalimali ukufikelela kulwazi olungezabelo neemarike.Ithekinoloji yenze lula ukuthenga nokuthengisa izabelo. Izabelo kulula ukuzikhupha kutyalomali, eyinto ebalulekileyo leyo ukuba udinga imali ngokukhawuleza.
5. **Ukwakha ubutyebi:** Ngenxa yokuba amaxabiso ezabelo enyuka esehla ngalo lonke ixesha, kufuneka izabelo zibonwe njengotyalomali lwexesha elide. Emva kwexesha elide, ipotifoliyo yezabelo ezithengwe kwiinkampani ezininzi (ipotifoliyo entlobo-ntlobo) yeyona ndlela esebenzayo yokwakha ubutyebi ukudlula nayo nayiphi na enye indlela yotyalomali. Abanini bezabelo bangamkela umvuzo ngendlela ezimbini: ngeedividenti okanye iinzuzo ezifunyenwe xa uthengisa izabelo emva kokunyuka kwexabiso lazo.

**7. Umngcipheko wokuthenga izabelo**

Kukho umngcipheko, futhi ngamanye amaxesha umngcipheko ocingelekayo wokuba nezabelo. Kulula ukulahlekelwa lulo lonke utyalomali lwakho kwinkampani. Ukuba inkampani yenza kakubi (inelahleko) abatyalimali baya kuzithengisa izabelo zabo, eziya kwenza ukuba lihle ixabiso lezabelo kwakunye nexabiso lotyalomali lwakho.

Ukuba uyathengisa xa ixabiso lezabelo lisezantsi ungalahlekelwa lutyalomali lokuqala (ufumane imali engaphantsi kwimali owawuyifake kutyalomali ukuthenga ezo zabelo). Ukuba awunakumelana nokulahlekelwa lutyalomali, ngoko ke umlawuli ogunyazisiweyo wamaqonga emarike angakuncedisa ukutyala imali yakho kwezinye iimveliso.

Eminye imingcipheko iquka:

1. **Abanini bezabelo eziqhelekileyo bangabhatalwa mva:** Ukuba inkampani iphelelwa lishishini, i- South African Revenue Service (SARS), abaqeshwa, abanini bezabelo ezikhethiweyo nabaniki-tyala bahlawulwa kuqala. Abanini bezabelo eziqhelekileyo mababelane ngentsalela eshiyekileyo, ukuba ikhona. Ngokutyala imali kwiinkampani ezahlukeneyo nakumacandelo ohlukeneyo oqoqoqsho, ungawuthoba umngcipheko wokulahlekelwa lutyalomali lwakho ukuba nayiphi enye inkampani onezabelo kuyo ibanelahleko okanye iyavala.
2. **Thenga izabelo kuphela xa uwuqonda umngcipheko:** Amaxabiso ezabelo anyuka esehla umzuzu nomzuzu (oku kubizwa ‘ukungazinzi kwiimarike’). Umlawuli onamava ogunyazisiweyo wamaqonga eemarike angacebisa xa ixesha lifikile lokuthengisa okanye uhlale ubambelele kwizabelo zakho. Qaphela okwenzeka kwimakethi uze ukwazi ukuqikelela ukutshintsha kwamaxabiso ezabelo. Iziganeko ehlabathini zinganemiphumela kwixabiso lezabelo. Ukuwa kweemakethi ngo-2008 kwenza abatyalimali abaninzi balahlekelwa ziibhiliyoni zeerandi ngeli xesha nayo iCovid 19 ngo-2020 iye yanemiphumela emibi kutyalomali.
3. **Ndimfumana njani umlawuli ogunyazisiweyo weqonga lemarike?**

Kwabanye abantu, ukuthenga izabelo kufana nento yokuzonwabisa okanye into enika umdla. Abanye abantu abangenaso isakhono, umdla nexesha lokuzenzela uphando, okanye ukwakha nokulawula ipotifoliyo, kufuneka benze idinga nomlawuli ogunyazisiweyo okanye umcebisi wezemali. Lo mntu oqeqeshiweyo angakunceda ukhethe iindlela zotyalomali eziluqilimba ezihlangabezana nezidingo nebhajethi yakho.

Ngokuxhomekeke kumyalelo obanika wona, umlawuli ogunyazisiweyo angakhetha, athenge okanye athengise endaweni yakho, okanye ungabayalela barhwebe kwizabelo ezikhethwe nguwe.

Igunya **lolawulo ngokwezigqibo** livumela umlawuli ogunyazisiweyo ukuba enze urhwebo, athenge okanye athengise izabelo kwiakhawunti yomtyalimali ngaphandle kwemvume yomtyalimali.

Iakhawunti **engenagunya lasigqibo** yileyo apho umtyalimali athatha isigqibo ngorhwebo emva kokucetyiswa ngumlawuli ogunyazisiweyo oye wahlola ubume bezemali nezinto ekujoliswe kuzo kutyalomali. Musa ukuyekela yonke into kumlawuli ogunyazisiweyo, kwakhona sukulibala okokuba yimali yakho le ifakwa kutyalomali. Zama ukufunda banzi ngembali yezemali yenkampani ethile (ingaba kukho inzuzo okanye ilahleko?), abalawuli benkampani, nokuba ingaba inkampani ikhona na kuluhlu lweemarike.

Xa uqala, iinjongo zemali zakho nomgcipheko onokumelana nawo mazikhokele izigqibo ozithathayo.

Mvumele umlawuli ogunyazisiweyo nomcebisi wezemali wakho akukhokele ekuthatheni izigqibo, ingakumbi xa ungenawo amava nolwazi lobungcali lokuzenzela. Buza imibuzo emininzi usenzela ukuzifundisa ukuze uqonde okwenzekayo kwimakethi, futhi nangotyalomali lwakho.

**Okubalulekileyo:** Fumanisa kwiNgcali yeCandelo lezeMali lokuziPhatha ukuba ingaba umntu okanye inkampani oyiyalele ukuthenga nokuthengisa izabelo endaweni yakho ingumlawuli ogunyazisiweyo na kwiqonga lemarike olikhethileyo.

1. Iimarike eMzantsi Afrika

Izabelo ezikuluhlu kungarhwetywa ngazo kwiimarike zezabelo. Ezinye izabelo, ingakumbi ezeenkampani ezincinci ezingafikeleliyo kwiimfuno zokufakwa kuluhlu lweqonga lemarike, kungarhwetywa ngazo phakathi kwamaqela amabini kwintengiselwano yasekhawuntarini endaweni yokuba ziye kuthengiswa kwimarike ecwangcisiweyo.

Izabelo ezikuluhlu njengoko zichaziwe nguMthetho weeMakethi zeMali No. 12 ka-2012 (i-Financial Markets Act No.19 of 2012) njengezabelo, izixhobo zokunika amatyala njalo njalo, kurhwetywa ngazo kwimarike yezabelo. Iimarike zivumela abatyalimali ukuba bathenge futhi bathengise izabelo zeenkampani ezikuluhlu ezahlukeneyo kwiqonga leintatnethi eliphantsi kwemiqathango. Kubalulekile ukukhumbula ukuba asizizo zonke izixhobo zemali, umzekelo, njengezixhobo zemali zemakethi ekurhwetywa ngazo kwimarike.

Emva kophengululo loMthetho weeNkonzo zeZabelo No.36 ka-2004 (i-Securities Services Act No. 36 of 2004), uMthetho weeMakethi zeMali wabhengezwa. UMthetho weeMakethi zeMali ukhuthaza ugqweso kwicandelo lezemali, ulungelelwano phakathi kwabathathi-nxexheba kwiimakethi neendlela zotyalomali. Ngoku zintlanu iimarike ezineelayisenisi eMzantsi Afrika - JSE, A2X, ZAR X, EESE and 4AX- imarike nganye inesibonelo soshishino.

I-JSE inika ezi makethi zintlanu:

• Iiekhwithi

• Iidirevethivu zemali

• Iidirevethivu zemali yamazwe athile

• Iidirevethivu zempahla yorhwebo

• Izixhobo zomlinganiselo wenzala

Ngo- 2003, i-JSE yanika imarike enokukhethwa i- **AltX,** kuluhlu oluncinci noluphakathi, ilandelwa yi-**Yield-X** ngo- 2020, ngomlinganiselo wenzala nezixhobo zemali yamazwe athile.

1. **INgcali yeCandelo lezeMali lokuziPhatha ikhusela abatyalimali**

INgcali yeCandelo lezeMali lokuziPhathaiyalelwe ukuba ifundise futhi ikhusele abatyalimali. Uxanduva lweCandelo loBulungisa leMakethi lijongene nokongamela nokulawula izakhelo zokusebenza (ubuxhakaxhaka) zemakethi. Izakhelo zokusebenza zeMakethi neSebe leeMakethi zaseKhawuntarini zinoxanduva lokunika ilayisenisi nokongamela izakhelo zokusebenza njengamaqonga emarike aneelayisenisi, amaziko okufaka izabelo nezindlu zebhanki zotshintshiselwano njenge-Strate (Pty) Limited, ne- JSE Clear (Pty) Limited

UMthetho weeMakethi zeMali unamagatya emarike, iziko lokufaka izabelo nendlu yebhanki yotshintshiselwano (kuthiwa xa zibizwa zizakhelo zokusebenza zemakethi / ubuxhakaxhaka bemakethi). UMthetho weeMakethi zeMali unamagatya ezakhelo zokusebenza ukuba zisebenzise isibonelo semibutho elawulayo ukongamela nokulawula amalungu azo. Umbutho ozilawulayo njengemarike yezabelo uvumelekile ukuba umise kwaye unyanzelise imiqathango nemigangatho kumalungu awo.

Njengemibutho ezilawulayo, iimarike zimele zithobele uMthetho weeNkonzo zeMali weZikim zikaSozikhalazo (i-Financial Services Ombud Schemes Act (i-FSOSA)) owongeza kukhuseleko lwabatyalimali. Lo mthetho uvumela uSozikhalazo waBaniki beeNkonzo zeMali (i-FAIS Ombud) ukuba adlale indawo yeqela elingenamkhethe kwiimpikiswano eziphakathi kwabaniki beenkonzo zemali nabaxumi.

1. Izizathu ezifunekayo zokufaka isikhalazo

Zonke iimarike zilawulwa yi**Ngcali yeCandelo lezeMali lokuziPhatha** eqinisekisayo ukuba ihambelana nemigaqo nemiqathango ebekwe emthethweni. Ukuba iimarike aziyithobeli imigaqo nemiqathango, unesizathu sokukhalaza.

**Ukuziphatha kwemarike okungakhokelela kwizikhalazo**

* Ukwaphula okanye ukoyisakala ukuthobela imiyalelo enikwa ngumtyalimali, okanye nasiphi

 isivumelwano okanye umyalelo ekungenwe kuso nomxumi.

* Ukwaphula okanye ukoyiskala ukuthobela uMthetho weeMakethi zeMali nemiyalelo yemarike.
* Ukuziphatha ngokunganyaniseki, nokungakhathali.
* Ukuphatha umtyalimali ngendlela engamkelekanga.

Khumbula ukuba asingabo bonke abalawuli abagunyazisiweyo abamkelwe njengamalungu emarike. Ukuba ufuna ukukhangela okokuba igosa eliqeqeshiweyo olikhethileyo ligunyazisiwe ukuthenga nokuthengisa izabelo, ungaqhagamshelana nemarike echanekileyo /efanelekileyo okanye iNgcali yeCandelo lezeMali lokuziPhatha uzibuzele. Ngokugunyazisa abaniki beenkonzo zemali, iNgcali yeCandelo lezeMali lokuziPhatha inceda ukugcina icandelo lezemali lithembekile.

Ukuba unesikhalazo esinxulumene notyalomali lwakho okaye ukuthenga /ukuthengiswa kwezabelo, kufuneka ulandele inkqubo yezikhalazo echanekileyo.

11. Indlela yokufaka isikhalazo kwi**Ngcali yeCandelo lezeMali lokuziPhatha**

Imarike kunye noSozikhalazo ochanekileyo kufuneka banikwe ithuba lokusombulula isikhalazo sakho. Ukuba awanelisekanga ngesiphumo sesikhalazo sakho, ungangenisa isikhalazo esibhaliweyo esicacisiweyo ngokunika iinkcukacha kwiNgcali yeCandelo lezeMali lokuziPhatha.

**Izikhalazo eziya kwiNgcali yeCandelo lezeMali lokuziPhatha zingangeniswa ngolu hlobo**:

* Zalisa ifomu yesikhalazo efumaneka kwiintanethi kwiwebhusayithi yeNgcali yeCandelo lezeMali

 lokuziPhatha: www.fsca.co.za

* Thumela isikhalazo sakho ku: complaints@fsca.co.za
* Ukuba awuqinisekanga ungathumela i-imeyile ku: info@fsca.co.za okanye enquiries@fsca.co.za

indawo yemibuzo nje ngokubanzi.

* Bhalela uMphathi ileta uthi: Manager: Complaints, Query and Resolution, P. O. Box 35655, Menlo Park, Pretoria0102.
* Thumela isikhalazo ngefekisi kuMphathi uthi: Manager: Complaints, Query and Resolution on 012 346 6941.

**Ulwazi olufunekayo xa ufaka isikhalazo**

 Abakhalazi kufuneka banike iNgcali yeCandelo lezeMali lokuziPhatha olu lwazi:

* igama nefani yomkhalazi
* iinkcukacha zoqhagamshelwano (ziquka idilesi yeposi, inombolo yefowuni, inombolo yefekisi

 nedilesi yeimeyile nokuba yeyiphi esebenzayo

* iinkcukacha ezipheleleyo ngesikhalazo
* iikopi zamaxwebhu achanekileyo ezixhasa isikhalazo
* igama lomniki weenkonzo zemali /umniki wemveliso/umcebisi wezemali okhalazelwayo
* iinkcukacha zamanyathelo umkhalazi awathathileyo ukusombulula isikhalazo nesiphumo

 senkqubo

* isiphumo anqwenela ukusifumana umkhalazi.

**Ndiza kusazi njani isiphumo sophando?**

INgcali yeCandelo lezeMali lokuziPhatha iza kukwazisa ngokubhala ngesiphumo sophando nezizathu ezikhokelele kweso sigqibo.

**Abantu abaluncedo**

**INgcali yeCandelo lezeMali lokuziPhatha (Financial Sector Conduct Authority)**

Ukukhangela ukuba umcebisi wezemali ugunyazisiwe na ukuba athengise iimveliso neenkonzo zemali, nokuba ziziphi iimveliso abangakuthengisela zona, qhangamshelana neNgcali yeCandelo lezeMali lokuziPhatha (i-FSCA).

**Iziko lokufowuna:** 0800 20 3722 (FSCA

**Iswitshibhodi:** 012 428 8000

**Inombolo yefekisi:** 012 346 6941

**I-imeyile:** Info@fsca.co.za / enquiries@fsca.co.za

**Iwebhusayithi:** www.fsca.co.za

**Idilesi yendawo yeofisi:**

Riverwalk Office Park, Block B,

41 Matroosberg Road, Ashlea Gardens,

Pretoria, South Africa 0081

**Idilesi yeposi:**

P.O. Box 35655, Menlo Park, Pretoria, 0102

**Iwebhusayithi:** [www.fsca.co.za](http://www.fsca.co.za)

**Isebe leMfundo loMsebenzisi leNgcali yeCandelo lezeMali lokuziPhatha**

Xa ufuna ulwazi oluthe chatha ngemfundo yezemali qhagamshelana neSebe leMfundo loMsebenzisi leNgcali yeCandelo lezeMali lokuziPhatha:

**I-imeyile:** CED.Consumer@fsca.co.za

**Iwebhusayithi:** www.fscamymoney.co.za

**USozikhalazo waBaniki beeNkonzo zeMali (Office of the Ombud for Financial Services Providers)**

Ingaba unesikhalazo ngomniki wemveliso okanye umcebisi wezemali? Qhagamshelana noSozikhalazo

waBaniki beeNkonzo zeMali uzuze uncedo simahla.

**Ifowuni enendleko:** 086 066 3247

**Iswitshibhodi:** 012 762 5000

**I-imeyile:** info@faisombud.co.za

**Idilesi yeposi:**

P.O Box 74571, Lynnwood Ridge 0040

**Idilesi yendawo yeofisi:**

Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria, 0048

**Iwebhusayithi:** www.faisombud.co.za

© 2020 FSCA

*Ulwazi oluqulethwe yile ncwadana luvela kwi*Ngcali ye*Candelo lezeMali lokuziPhatha (i-FSCA) ngenjongo yokunika ulwazi kuphela. Olu lwazi aluquki ngcebiso ebhekiselele emthethweni, okanye kuqeqesho lomsebenzi okanye kwimiba yezemali. Naxa kucokisisiwe ukuqinisekisa ukuba okuqulethweyo kuchanekile i-FSCA ayiniki ziqinisekiso okanye magunya kwaye ayazithwalisi uxanduva ngokuqulathiweyo okanye ngokuchaneka kolwazi olunikiweyo, okanye ilahleko okanye umonakalo obangwe ngokuthe ngqo okanye ngokungathanga ngqo ngokunxulumene nokuthembeka kokusetyenziswa kolo lwazi. Ngaphandle kwalapho kuchazwe khona, ilungelo lombhali lele-FSCA. Akukho lwazi olukule ncwadana oluya kuveliswa kwakhona okanye ludluliswe okanye luphinde lusetyenziswe okanye lubhengezwe nangayiphi na indlela okanye nakwiziphi iindaba ngaphandle kokuba imvume ebhaliweyo ifunyenwe kwiofisi ye-FSCA yoMcebisi Jikelele.*